**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre podporu sociálneho začlenenia fyzickej osoby s ťažkým zdravotným postihnutím do spoločnosti predkladá na rokovanie vlády Slovenskej republiky návrh poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov (tlač 1150).

Ministerstvo k predloženému poslaneckému návrhu uvádza nasledovné:

**Všeobecne**

Cieľom predloženého poslaneckého návrhu je umožniť posúdenie rozsahu odkázanosti fyzickej osoby s ťažkým zdravotným postihnutím na pomoc inej osoby na účely poskytovania peňažného príspevku na osobnú asistenciu a to ešte v čase, keď je fyzickej osobe s ťažkým zdravotným postihnutím poskytovaná celoročná pobytová sociálna služba, pričom peňažný príspevok sa začne reálne vyplácať až po ukončení celoročnej pobytovej sociálnej služby a preukázaní presťahovania.

**Stanovisko**

Ministerstvo s návrhom zákona nesúhlasí a to z nasledovných dôvodov.

Peňažný príspevok na osobnú asistenciu je určený na riešenie odkázanosti fyzickej osoby s ťažkým zdravotným postihnutím na pomoc inej osoby v aktuálnej situácii pri vymedzených činnostiach, ktoré fyzická osoba s ťažkým zdravotným postihnutím nemôže vykonávať sama. Prioritne sa sociálna posudková činnosť vykonáva v úzkej súčinnosti s fyzickou osobou s ťažkým zdravotným postihnutím, ktorá má právo vyjadrovať svoje potreby a návrhy na riešenie svojej sociálnej situácie. K posudzovaniu každej fyzickej osoby s ťažkým zdravotným postihnutím sa pristupuje individuálne, s cieľom hľadať riešenie, aby napriek ťažkému zdravotnému postihnutiu fyzická osoba mohla žiť životom, akým žijú ľudia bez zdravotného postihnutia. Rovnako aj pri určovaní potrebného rozsahu hodín osobnej asistencie sa posudzuje reálny stav, t. j. v rámci sociálneho posúdenia sa určia činnosti a počet hodín potrebných pre vykonávanie osobnej asistencie, na základe čoho sa určuje aj výška peňažného príspevku na osobnú asistenciu.

Navrhnutý rozsah osobnej asistencie je však vždy záverom sociálnej posudkovej činnosti vykonávanej v konaní o peňažnom príspevku, ktorej predmetom je posudzovanie individuálnych predpokladov fyzickej osoby s ťažkým zdravotným postihnutím, posudzovanie jej rodinného prostredia ako aj prostredia, ktoré ovplyvňuje začlenenie tejto osoby do spoločnosti.

Je nevyhnutné zdôrazniť, že pri sociálnej posudkovej činnosti sa posudzujú všetky druhy odkázanosti fyzickej osoby s ťažkým zdravotným postihnutím a navrhnú sa kompenzácie v jednotlivých oblastiach, pričom posúdenie je závislé od reálneho, a teda aktuálneho stavu v čase posudzovania, napr. odkázanosť na zdvíhacie zariadenie, pomôcku a pod.

Určovanie rozsahu osobnej asistencie k budúcemu stavu, ktorý sa časovo odlišuje od aktuálneho stavu, ku ktorému by smerovala zvyšná časť sociálnej posudkovej činnosti, nemožno považovať za systémové. Pri správnom navrhovaní kompenzácií je potrebné zohľadniť účinok dosahovaný ich vhodnou kombináciou, čo predpokladá jednotu v čase posudzovania a rozhodovania.

Ministerstvo má vedomosť, že zamestnanci úradov práce, sociálnych vecí a rodiny si plne uvedomujú dôležitosť riešenia odkázanosti osoby s ťažkým zdravotným postihnutím na pomoc inej osoby a snažia sa byť nápomocní, aby konanie prebehlo v čo najkratšom čase. Peňažný príspevok na osobnú asistenciu je možné priznať od začiatku kalendárneho mesiaca, v ktorom začalo konanie, t. j. v ktorom doručil žiadateľ písomnú žiadosť príslušnému úradu práce, sociálnych vecí a rodiny. V prípade, ak fyzickej osobe s ťažkým zdravotným postihnutím vznikne nárok na peňažný príspevok na osobnú asistenciu, tento príspevok je možné jej vyplatiť za obdobie od podania žiadosti. Podmienkou je, že osoba s ťažkým zdravotným postihnutím uzatvorila zmluvu o výkone osobnej asistencie, ktorú predložila príslušnému úradu práce, sociálnych vecí a rodiny a po priznaní peňažného príspevku predložila výkaz o počte hodín vykonanej osobnej asistencie.

Ministerstvo súčasne odporúča vláde Slovenskej republiky uplatniť nasledujúce legislatívno-technické pripomienky.

1. V názve právneho predpisu sa za slovo „postihnutia“ vkladajú slová „a o zmene a doplnení niektorých zákonov“.

*Odôvodnenie:*

*Legislatívno-technická pripomienka.*

1. V úvodnej vete k čl. I sa vypúšťajú slová „zákona č. 8/2009 Z. z.,“, za slová „zákona č. 191/2018 Z. z.,“ sa vkladajú slová „zákona č. 83/2019 Z. z.,“ a za slovo „mení“ sa vkladajú slová „a dopĺňa“.

*Odôvodnenie:*

*Legislatívno-technická pripomienka, ktorou sa precizuje znenie úvodnej vety k čl. I.*

1. Úvodná veta k bodu 1 znie: „V § 21 ods. 1 sa na konci pripája táto veta:“

*Odôvodnenie:*

*Legislatívno-technická pripomienka.*

1. Úvodná veta k bodu 2 znie: „V § 22 sa za odsek 8 vkladá nový odsek 9, ktorý znie:“

*Odôvodnenie:*

*Legislatívno-technická pripomienka.*

1. Vypúšťa sa označenie bodu 3.

*Odôvodnenie:*

*Legislatívno-technická pripomienka.*

1. Čl. I sa dopĺňa bodom 4, ktorý znie:

„4. V § 42 ods. 7 a 8 sa slová „ods. 9“ nahrádzajú slovami „ods. 10“.“.

*Odôvodnenie:*

*Legislatívno-technická pripomienka.*

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov (tlač 1150) **nesúhlas.**